**Cyfarfodydd Tiwtoriaid**

**30 Tachwedd 2020** (13 yn bresennol)

|  |
| --- |
| **Gemau bach/*fillers*** |
| A diwedd y tymor yn agosáu, rhoddwyd sylw i weithgareddau i lenwi cyfnodau byr mewn dosbarthiadau. Nid yw’r gweithgareddau isod yn dibynnu ar ddefnyddio technoleg fel nearpod, kahool neu pôl.   1. Pawb i nodi pedwar pennawd sy’n cynrychioli pedwar categori, e.e. Bachgen, Merch, Anifail, Lle. Mae’r tiwtor yn galw llythyren a rhaid rhoi gair ym mhob colofn sy’n dechrau gyda’r llythyren dan sylw. Bydd y cyntaf i orffen yn gweiddi ‘Stopiwch’. Bydd pawb yn cael 1 pwynt am bob gair a’r person waeddodd ‘Stopiwch’ yn cael pwynt ychwanegol am ennill y rownd. Gellid dweud bod rhaid wrth enwau Cymraeg a gellid gwneud y categorïau yn fwy anodd, yn dibynnu ar lefel y dosbarth. 2. Rhowch air/eiriau i barau (e.e. Dysgu Cymraeg/Nadolig Llawen). Rhowch amser penodol iddynt feddwl am air yn dechrau gyda phob llythyren. Ond y nod yw cael geiriau mor hir â phosib gan y byddant yn cael pwynt am bob llythyren. 3. Mae meithrin ymwybyddiaeth o lythrennau’r wyddor a sut mae eu hynganu yn bwysig. Gofynnwch i bawb nodi unrhyw wyth llythyren yn yr wyddor. Wedyn, rhannwch y dosbarth yn barau. Byddan nhw yn gyntaf yn rhannu eu llythrennau fel y bydd hyd at 16 o lythrennau gwahanol ganddynt. Rhowch amser penodol i greu cymaint o eiriau â phosib. Eto, gellid gosod thema. Er mwyn ymestyn, gellir gofyn i bawb greu brawddegau gyda’r geiriau maen nhw wedi’u creu. 4. Rhannwch y dosbarth yn barau a rhowch thema i bob pâr. Rhaid iddynt feddwl am eiriau sy’n perthyn i’r thema a bydd pawb arall yn y dosbarth yn dyfalu beth oedd eu thema nhw. Gyda dosbarth hyderus, gellid anfon neges breifat at rywun yn y ‘chat’ er mwyn rhoi’r thema a byddai’r unigolyn hwnnw’n rhoi cliwiau. Syniadau am themâu: Y Nadolig, y dosbarth Cymraeg, gêm rygbi, ysbyty, cadw’n heini, teithio ar drên, parti. 5. Creu brawddeg/stori: Y tiwtor i ddechrau brawddeg/stori gyda un gair a phawb i ychwanegu gair. 6. ‘Tebotio’ – Rhaid creu brawddeg yn cynnwys y berfenw ‘tebotio’, e.e. Dw i’n tebotio yn y pwll nofio. Rhaid i bawb arall ddyfalu pa ferfenw mae tebotio yn ei gynrychioli. 7. Adeiladu dyn eira – Bydd gan bob pâr ddis. Mae pob rhif ar y dis yn cynrychioli rhan o’r dyn eira. 1 – moronen, 2 – het, 3 – sgarff, 4 – botymau, 5 – ffon, 6 – cerrig bach (i wneud ceg). Mae pawb yn tynnu llun o ddyn eira heb y pethau sy’n rhan o’r gêm. Maen nhw wedyn yn taflu’r dis bob yn ail ac yn ychwanegu un o’r eitemau. Wrth gwrs, rhaid dweud y gair wrth ychwanegu’r eitem fel bod yr eirfa’n cael ei hymarfer. 8. Cerdd acrostig. Rhowch air/eiriau i barau (e.e. Cymraeg/Nadolig). Rhowch amser penodol iddynt feddwl ysgrifennu cerdd, gyda’r llinell gyntaf yn dechrau gyda’r llythyren gyntaf yn y gair, e.e.   Nawr yw’r amser  Am ddathliad mawr  D  O  L  I  G |
| **Nadolig** |
| Dangosodd Mair lle mae adnoddau’r Nadolig a’r wybodaeth am y digwyddiadau ar y wefan genedlaethol: <https://dysgucymraeg.cymru/digwyddiadau-nadolig/>.  Atgoffwyd pawb am y sesiynau coginio byw:  4 Rhagfyr – Coginio ym Mhatagonia  11 Rhagfyr – Coginio gyda Eluned Davies Scott  18 Rhagfyr – Coginio gyda Ameer Rana  Mae pob sesiwn yn dechrau am 6pm.  Bydd Dafydd Iwan yn cynnal cyngerdd arbennig i’r Ganolfan Dysgu Cymraeg nos Iau, 17 Rhagfyr am 8pm ar dudalen Facebook/learncymraeg ac ar blatfform AMAM. |
| Cyfarfod nesaf: 7 Tachwedd am 2pm – Trafod cwestiynau gramadegol |